b'\n_START_ARTICLE_\nGili gerkl\xc4\x97 (1972 filmas)\n_START_SECTION_\nTurinys\n_START_PARAGRAPH_\nPagrindin\xc4\x97 filmo veik\xc4\x97ja, niekaip negal\xc4\x97dama patirti seksualinio pasitenkinimo, kreipiasi pagalbos \xc4\xaf gydytoj\xc4\x85 Jang\xc4\x85, kuris nustato prie\xc5\xbeast\xc4\xaf\xc2\xa0\xe2\x80\x93 moters klitoris yra gerkl\xc4\x97je ir malonum\xc4\x85 ji gali patirti tik specifine oralinio sekso forma.\n_START_SECTION_\nFilmo k\xc5\xabrimas\n_START_PARAGRAPH_\nRe\xc5\xbeisierius Gerardas Damiano pasakoja, kad pasikviet\xc4\x99s aktor\xc4\x99 Lind\xc4\x85 Lavleis vienai scenai, kurios tr\xc5\xabko norint pabaigti jo ankstesn\xc4\xaf film\xc4\x85 ir pamat\xc4\x99s jos oralinio sekso sugeb\xc4\x97jimus, per savait\xc4\x99 para\xc5\xa1\xc4\x97 scenarij\xc5\xb3 \xe2\x80\x9eGiliai gerklei\xe2\x80\x9c._NEWLINE_Filmavimo darbai truko 6 dienas ir buvo vykdomi Floridoje 1972\xc2\xa0m. saus\xc4\xaf._NEWLINE_Naujos juostos prodiuseriu tapo Louis \xe2\x80\x9eButchie\xe2\x80\x9c Peraino, titruose nurodytas kaip \xe2\x80\x9eLou Perry\xe2\x80\x9c. Filmo k\xc5\xabrimas kainavo 22,5 t\xc5\xabkst. JAV doleri\xc5\xb3 ir dar 25 t\xc5\xabkst. buvo sumok\xc4\x97ti muzikos autoriams. Pinigus suteik\xc4\x97 Peraino t\xc4\x97vas Anthony Peraino ir d\xc4\x97d\xc4\x97 Joe Peraino, siejami su organizuota nusikalt\xc4\x97li\xc5\xb3 gauja. Re\xc5\xbeisierius Damiano, pagal pirmin\xc4\xaf susitarim\xc4\x85 tur\xc4\x97j\xc4\x99s teis\xc4\x99 \xc4\xaf tre\xc4\x8ddal\xc4\xaf pelno, buvo nu\xc5\xa1alintas nuo bendros veiklos sumok\xc4\x97jus jam 25 t\xc5\xabkst. doleri\xc5\xb3 po to, kai paai\xc5\xa1k\xc4\x97jo, kad filmas gali b\xc5\xabti itin pelningas. Tvirtinama, kad mafija, organizavusi juostos platinim\xc4\x85, vert\xc4\x97 kino teatr\xc5\xb3 savininkus mok\xc4\x97ti dal\xc4\xaf nuo parduodam\xc5\xb3 biliet\xc5\xb3._NEWLINE_Per pirm\xc4\x85sias 7 savaites filmas kino teatruose u\xc5\xbedirbo 1 mln. doleri\xc5\xb3 (5,58 mln. \xc5\xa1i\xc5\xb3 dien\xc5\xb3 ekvivalentu). Per 6 m\xc4\x97n jis surinko rekordinius 3 mln. doleri\xc5\xb3 ir po 48 savai\xc4\x8di\xc5\xb3 vis dar buvo pelningiausi\xc5\xb3 10 film\xc5\xb3 s\xc4\x85ra\xc5\xa1e._NEWLINE_Skelbiama, kad juosta u\xc5\xbedirbo 600 milijon\xc5\xb3 doleri\xc5\xb3, ta\xc4\x8diau tai neatrodo realu, nes, vidutini\xc5\xa1kai bilietui kainuojant 2,05 dolerio, juost\xc4\x85 tur\xc4\x97jo pamatyti visi JAV gyventojai, \xc4\xafskaitant vaikus, ir ne vien\xc4\x85 kart\xc4\x85. Kadangi tuo laikotarpiu did\xc5\xbeioji dalis pornografij\xc4\x85 demonstruojan\xc4\x8di\xc5\xb3 kino teatr\xc5\xb3 buvo kontroliuojami mafijos ir gal\xc4\x97jo b\xc5\xabti naudojami pinig\xc5\xb3 plovimui, 600 milijon\xc5\xb3 suma grei\xc4\x8diausiai n\xc4\x97ra tiksli, nepaisant tiesiog fenomenalaus juostos populiarumo (viename i\xc5\xa1 Niujorko kino teatr\xc5\xb3 bilietai \xc4\xaf film\xc4\x85 buvo i\xc5\xa1pirkti 2 savaites \xc4\xaf priek\xc4\xaf). Vis d\xc4\x97lto tik\xc4\x97tina, kad vaizdajuost\xc4\x97s ir nuoma gal\xc4\x97jo surinkti apie 100 mln. doleri\xc5\xb3.\n_START_SECTION_\nTeismai\n_START_PARAGRAPH_\nD\xc4\x97l atvir\xc5\xb3 pornografini\xc5\xb3 scen\xc5\xb3 filmas buvo u\xc5\xbedraustas 23 JAV valstijose. 1972\xc2\xa0m. Memfyje buvo i\xc5\xa1kelta byla 11 asmen\xc5\xb3 ir 5 korporacijoms, tarp j\xc5\xb3 ir Peraino \xc5\xa1eimai bei aktoriui Harry Reemsui d\xc4\x97l netinkamo elgesio norm\xc5\xb3 pa\xc5\xbeeidim\xc5\xb3. Re\xc5\xbeisieriui Gerardui Damiano ir Lindai Lavleis buvo suteikta nelie\xc4\x8diamyb\xc4\x97 mainais u\xc5\xbe parodym\xc5\xb3 davim\xc4\x85 teismui._NEWLINE_Teismui paskelbus nuosprend\xc4\xaf, Reemsas tapo pirmuoju aktoriumi, nuteistu u\xc5\xbe nepador\xc5\xb3 elges\xc4\xaf, ta\xc4\x8diau sulauk\xc4\x97 palaikymo i\xc5\xa1 \xc4\xafvairi\xc5\xb3 organizacij\xc5\xb3 bei kit\xc5\xb3 aktori\xc5\xb3 ir po apeliacijos netrukus buvo i\xc5\xa1leistas \xc4\xaf laiv\xc4\x99. Kiti teisiamieji byloje taip pat gavo trumpas \xc4\xafkalinimo bausmes.\n_START_SECTION_\nMuzika\n_START_PARAGRAPH_\n1972\xc2\xa0m. pasirod\xc4\x97 ir \xc5\xa1io filmo garso takelis, i\xc5\xa1leistas kompanijos \xe2\x80\x9eTrunk Records\xe2\x80\x9c. Jame yra ir instrumentin\xc4\x97s ir vokalin\xc4\x97s kompozicijos, ta\xc4\x8diau j\xc5\xb3 atlik\xc4\x97jai n\xc4\x97ra \xc5\xbeinomi.'